**Informatīvais ziņojums**

**"Par atļauju Tieslietu ministrijai (Ieslodzījuma vietu pārvaldei un Tiesu administrācijai) uzņemties papildu saistības un īstenot projektus, piesaistot finansējumu no ārvalstu finanšu instrumentiem"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Tieslietu ministrijas padotības iestādes – Ieslodzījuma vietu pārvalde un Tiesu administrācija ­­– ir iesaistījušās ES tieši administrētā ārvalstu finanšu instrumenta "Iekšējais drošības fonds", Eiropas kaimiņattiecību instrumenta (turpmāk – ENI) un Ziemeļvalstu un Baltijas valstu mobilitātes programmas "Valsts administrācija" izsludinātajos projektu konkursos. Divi projekti iesniegti kā vadošajam partnerim, bet vienā projektā dalība ir partnera statusā. Informatīvā ziņojuma sagatavošanas brīdī ir zināms, ka visi trīs projekti ir apstiprināti.

Kopējais indikatīvais attiecināmo izmaksu apjoms Tieslietu ministrijas (turpmāk – TM) padotības iestāžu projektos veido 868 388 EUR, no kuriem 862 948 EUR ir finanšu instrumentu finansējums un 5440 EUR ir nacionālais līdzfinansējums.

Finanšu instrumentos ir noteikts maksimālais finansējuma apjoms, ko iespējams saņemt kā avansa maksājumu no Eiropas Komisijas (turpmāk – EK). Līdz ar to projekta ieviesējiem, t.sk. projekta partneriem jāspēj finansēt projekta izdevumus ne tikai noteiktajā, uz projekta ieviesējiem, t.sk. projekta partneriem, attiecināmajā līdzfinansējuma apmērā, bet arī priekšfinansēt daļu no EK finansējuma, kas tiks saņemts no EK kā noslēguma maksājums pēc projekta noslēguma atskaites apstiprināšanas. Nosacījums nodrošināt līdzfinansējumu un priekšfinansējumu neattiecas uz projektā piesaistītajiem asociētajiem partneriem.

Saskaņā ar komponentes "Iekšējais drošības fonds – Policija" nosacījumiem piešķirtais EK granta finansējums nepārsniedz 90 % no kopējām projekta attiecināmajām izmaksām, Ziemeļvalstu un Baltijas valstu mobilitātes programmas "Valsts administrācija" gadījumā – 60 %, līdz ar to vismaz 10 %, bet Ziemeļvalstu un Baltijas valstu mobilitātes programmas "Valsts administrācija" gadījumā – 40 % no tām jālīdzfinansē projektu pieteikumu iesniedzējiem, t.sk. projektu partneriem, un tas darāms no līdzekļiem, kas vienlaikus nav ES budžeta līdzekļi.

Savukārt mērķsadarbības (turpmāk – *Twinning*) projektos visas attiecināmās izmaksas tiek finansētas 100 % apmērā no finanšu instrumenta līdzekļiem. Saskaņā ar *Twinning* nosacījumu maksimālais finansējuma apjoms, ko iespējams saņemt kā avansa maksājumu no EK, ir 90 % no plānotā EK finansējuma apjoma *Twinning* projektam. Līdz ar to *Twinning* projekta ieviesējiem, t.sk. *Twinning* projekta partneriem, jāspēj finansēt *Twinning* projekta izdevumus ne tikai noteiktajā, uz *Twinning* projekta ieviesējiem, t.sk. projekta partneriem, attiecināmajā līdzfinansējuma apmērā, bet arī priekšfinansēt daļu no EK finansējuma 10 % apmērā, kas tiks saņemts no EK kā noslēguma maksājums pēc *Twinning* projekta noslēguma atskaites apstiprināšanas. Noslēguma maksājums tiks ieskaitīts atpakaļ valsts budžetā.

Kopā no nacionālā finansējuma (Latvijas valsts budžeta) līdzekļiem visu projektu līdzfinansējumam un priekšfinansējumam nepieciešams nodrošināt 80 388 EUR (5440 EUR līdzfinansējumam un 74 948 EUR priekšfinansējumam).

Pēc projektu noslēguma atskaišu apstiprināšanas, TM, saņemot noslēguma maksājumu no EK, ieskaitīs atpakaļ valsts budžetā finanšu līdzekļus priekšfinansējuma ietvaros saņemtajā apjomā par katru no apstiprinātajiem un īstenotajiem projektiem.

Ņemot vērā, ka projektu ieviešana un to īstenošanas rezultāti veicina tieslietu sistēmas attīstību, kā arī piesaista papildu finanšu līdzekļus valsts budžetam no ES budžeta, TM ir sagatavojusi informatīvo ziņojumu, lai uz tā pamata Ministru kabinets pieņemtu lēmumu atļaut TM padotības iestādēm uzņemties valsts budžeta ilgtermiņa saistības un īstenot projektus, kuri tiek finansēti no ārvalstu finanšu instrumentiem. TM nodrošinās, ka tās padotībā esošo iestāžu īstenoto projektu, kuriem finansējums tiks piesaistīts no ārvalstu finanšu instrumentiem, saturs nedublēsies ar projektiem, kas tiks īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. Informācija par finanšu instrumentiem**

**2.1. Informācija par "Iekšējās drošības fonda" komponenti "Policija"**

EK Migrācijas un iekšlietu ģenerāldirektorāta administrētā "Iekšējās drošības fonda" ietvaros tiek atbalstīta projektu izstrāde šādās jomās: iekšējās drošības stratēģijas uzlabošana, sadarbība tiesībaizsardzības jomā un ES ārējo robežu pārvaldīšana. Fondam ir divas komponentes – Iekšējās drošības fonds – Robežas un vīzas un Iekšējās drošības fonds – Policija.

"Iekšējās drošības fonda" komponente "Policija" (turpmāk – IDF Policija) aizsākta 2014. gada 16. aprīlī ar Eiropas Parlamenta un Padomes 2014. gada 16. aprīļa Regulu (ES) Nr. 513/2014, ar ko kā daļu no Iekšējās drošības fonda izveido finansiālā atbalsta instrumentu policijas sadarbībai, noziedzības novēršanai un apkarošanai un krīžu pārvarēšanai un atceļ Padomes Lēmumu 2007/125/TI[[1]](#footnote-1), ar kuru izveidoja finanšu instrumentu, lai finansiāli atbalstītu policijas sadarbību, noziegumu novēršanu un cīņu ar noziegumiem un krīžu menedžmentu.

IDF Policija mērķis ir sekmēt drošību ES, un tās specifiskie mērķi ir:

1. **Cīņa ar organizētu un nopietnu noziedzību** valstu starpā, tai skaitā terorismu, kā arī koordinācijas un sadarbības stiprināšana starp tiesībsargājošajām institūcijām un citām ES valstu nacionālajām autoritātēm, tai skaitā Interpolu u.c. institūcijām, kā arī ar institūcijām ārpus ES.
2. **Risku un krīžu menedžments:** ES dalībvalstu un ES kapacitātes uzlabošana, lai efektīvi pārvaldītu drošības riskus un krīzes un sagatavotos cilvēku un infrastruktūras aizsargāšanai no teroristu uzbrukumiem un citiem drošības incidentiem.

IDF Policija ietvaros tiek atbalstītas plaša spektra iniciatīvas, piemēram, informācijas tehnoloģiju (turpmāk – IT) sistēmu izveide un vadīšana, darba aprīkojuma iegāde, apmācību shēmu izveide un attīstība un administratīvā un operatīvā sadarbība un koordinēšana. IDF Policija ietvaros atbalstāmās darbības:

1. aktivitātes, kas sekmē policijas sadarbību un sadarbību starp tiesībsargājošajām iestādēm, tai skaitā ar ES institūcijām un ES institūciju starpā, īpaši *Europol* un *Eurojust*, apvienotas izmeklēšanas komandas un visas citas starpvalstu sadarbības formas, pieeju un informācijas apmaiņu un savstarpēji savietojamas tehnoloģijas;
2. projekti, kas veicina sadarbības tīklu izveidi, publiskās-privātās partnerības, abpusēju pārliecību, sapratni un mācīšanos, prasmju noteikšanu, apmaiņu un izplatīšanu, zināšanas un labo praksi, informācijas apmaiņu, kopīgu izpratni par situāciju un tās paredzēšanu, kontinuitātes plānošanu un spēju sadarboties;
3. analītiskas, novērošanas un attīstošas aktivitātes, tai skaitā mācības, kā arī draudu, riska un ietekmes novērtējums;
4. izpratnes veicināšana, izplatīšana un komunikācija;
5. IT sistēmu uzturēšana, apgūšana;
6. institūciju personāla un ekspertu apmācība, izglītošana un pieredzes apmaiņa;
7. pasākumi jaunas metodoloģijas vai tehnoloģiju attīstībai, testēšanai u.c., ieskaitot pilotprojektus un pētījumu drošības jomā turpinājumu.

Var tikt finansētas arī šādas aktivitātes saistībā ar trešajām valstīm:

1. aktivitātes, kas sekmē policijas sadarbību un sadarbību starp tiesībsargājošajām iestādēm, tai skaitā apvienotas izmeklēšanas komandas un visas citas starpvalstu sadarbības formas, pieeju un informācijas apmaiņu un savstarpēji savietojamas tehnoloģijas;
2. projekti, kas veicina sadarbības tīklu izveidi, abpusēju pārliecību, sapratni un mācīšanos, prasmju noteikšanu, apmaiņu un izplatīšanu, zināšanas un labo praksi, informācijas apmaiņu, kopīgu izpratni par situāciju un tās paredzēšanu, kontinuitātes plānošanu un spēju sadarboties;
3. institūciju personāla un ekspertu apmācība, izglītošana un pieredzes apmaiņa.

EK IDF Policija ietvaros 2014.–2020. gada plānošanas periodā plāno piešķirt finansējumu 1 miljarda EUR apmērā, no kā 662 miljoni EUR paredzēti ES valstu nacionālajām programmām, bet 342 miljoni EUR – ES aktivitātēm, ārkārtas un tehniskajai palīdzībai pēc EK iniciatīvām. IDF Policija piedalās visas ES dalībvalstis, izņemot Apvienoto Karalisti un Dāniju. IDF Policija 2016. gada darba programmā noteiktā EK finansējuma likme ir no 90 % līdz 95 %.[[2]](#footnote-2)

**2.2. Informācija par Ziemeļvalstu un Baltijas valstu mobilitātes programmu "Valsts administrācija"**

1. **Informācija par programmu**

Programma izveidota, lai veicinātu un stiprinātu sadarbību un pieredzes apmaiņu Ziemeļvalstu un Baltijas valstu publiskajā sektorā un līdzīgās jomās strādājošajiem, tādējādi paaugstinot reģiona konkurētspēju. Programmā piedalās Latvija, Lietuva, Igaunija, Dānija, Somija, Islande, Norvēģija un Zviedrija.

Programmas ietvaros var iesniegt gan individuālus, gan grupu iesniegumus, dalība attiecināma uz visu līmeņu valsts, pašvaldību un institūciju darbiniekiem, kā arī uz pašvaldību apvienībām. Programmā var pieteikties dažādu jomu pārstāvji.

Katru gadu tiek izsludināta viena projektu iesniegumu atlases kārta, kuras termiņš ir attiecīgā gada 30. marts. Lēmums par finansējuma piešķiršanu tiek pieņemts ne vēlāk kā 8 nedēļas pēc projektu iesniegumu iesniegšanas termiņa beigām. Pasākumi, kas īstenoti pirms lēmuma par finansējuma piešķiršanu pieņemšanas, netiek finansēti.

Vizītes ilgumam jābūt no 3 līdz 10 darbadienām. Prakses gadījumā – līdz 20 darbadienām.

1. **Programmas prioritātes:**
   1. veicināt zināšanu apmaiņu dažādās publiskās pārvaldes jomās visos valsts un pašvaldību pārvaldes līmeņos;
   2. veicināt sadarbību politiski prioritārās jomās;
   3. veicināt labās prakses apmaiņu attiecībā uz valsts pārvaldi un standartu harmonizācijas procedūru vienkāršošanu;
   4. veicināt dažādu ES piedāvāto finansējuma avotu apguvi Ziemeļvalstu un Baltijas valstu starpā;
   5. veicināt sadarbību starp dažādiem valsts pārvaldes sektoriem;
   6. veicināt sadarbību ministru līmenī;
   7. veicināt vietējā un reģionālā līmeņa pašvaldību darbinieku kapacitātes palielināšanu;
   8. atbalstīt ilgtermiņa sadarbību programmas dalībvalstu starpā.
2. **Programmas ietvaros atbalstāmās aktivitātes:**
   1. pieredzes apmaiņas vizītes (katra projekta ietvaros grupas sastāvā jābūt no 2 līdz 8 personām);
   2. prakse (*internship*);
   3. sadarbība, piemēram, semināri, praktiskās nodarbības.

**Mobilitātes nosacījumi**:

* ja projektu izstrādā kāda no Baltijas valstīm, tai projektā jāparedz iespēja apmeklēt vismaz divas Ziemeļvalstis;
* ja projektu izstrādā kāda no Ziemeļvalstīm, tai jāparedz vismaz divas pieredzes apmaiņas vizītes uz Baltijas valstīm.

1. **Attiecināmās izmaksas un maksājumu veikšana**

Maksimālais programmas nodrošinātais finansējums ir **60 %**, projekta iesniedzējam jāiegulda savs līdzfinansējums ne mazāk kā **40 %** apmērā.

Attiecināmās izmaksas ir ceļa izdevumi (ekonomiskā klase), ceļojumu apdrošināšana, naktsmītne un dienas nauda (maksimālā summa, ko iespējams apmaksāt no programmas – 110 EUR dienā vienam dalībniekam).

85 % no programmas nodrošinātā finansējuma tiek piešķirti pirms projekta uzsākšanas, atlikušie 15 % – pēc atskaites iesniegšanas. Piešķirtais finansējums jāizmanto 12 mēnešu laikā.

**2.3. Informācija par *Twinning* projektiem**

Pēc Latvijas iestāšanās ES Latvijas valsts pārvaldes institūcijām ir iespēja piedalīties ES finansēto Eiropas kaimiņattiecību instrumenta *(European Neighbourhood Instrument)* un Pirmspievienošanās palīdzības instrumenta *(Pre-accession Instrument)* institūciju stiprināšanas programmu mērķsadarbības un neliela apjoma mērķsadarbības *(Twinning Light)* projektu īstenošanā citās valstīs. Šo procesu Latvijā regulē Ministru kabineta 2009. gada 13. oktobra noteikumi Nr. 1161 "Noteikumi par valsts budžeta finansētas institūcijas dalību Eiropas Savienības finansēto institūciju stiprināšanas programmu projektu īstenošanā citā valstī un projekta finansējuma plānošanu un uzskaiti".

*Twinning* projektu galvenais uzdevums ir stiprināt valsts pārvaldes institūciju kapacitāti, piesaistot ES dalībvalstu ekspertus un radot iespēju veidot partnerattiecības un sadarbību starp dažādām valstīm. *Twinning* projektu galvenais mērķis ir efektīvas *acquis communautaire* ieviešanas nodrošināšana, veicinot likumdošanas sakārtošanu un institūciju kapacitātes stiprināšanu. *Twinning* projekti ir divu valstu sadarbības projekti, kas ir paredzēti tikai valsts pārvaldes institūciju sadarbībai, kuru laikā ES eksperti nodrošina ekspertīzi, veic saņēmējvalsts institūciju darbinieku apmācību un sniedz konsultācijas.

*Twinning* projektu ieviešanā ES dalībvalsts institūcija var piedalīties dažādos veidos:

1. kā vienīgie projekta īstenotāji;
2. sadarbojoties ar citu ES dalībvalsti, uzņemoties galvenā partnera lomu;
3. sadarbojoties ar citu ES dalībvalsti, kļūstot par jaunāko sadarbības partneri, kas uzņemas atbildību par noteiktas projekta komponentes ieviešanu;
4. ekspertu līmenī – dalībvalsts savā piedāvājumā iekļauj citas dalībvalsts institūcijas ekspertu/us.

*Twinning* projektu sagatavošana, ieviešana un uzraudzība notiek atbilstoši EK *Twinning* projektu rokasgrāmatā un tās pielikumos *(A Reference Manual on Twinning Projects 2012)* iestrādātajām prasībām.

*Twinning* projektu finansēšana notiek saskaņā ar noslēgto *Twinning* projekta ieviešanas līgumu, kas nosaka maksājumu organizēšanu un atskaitīšanas periodus. Projekta finansēšanas nosacījumi paredz, ka projekta gaitā projektam avansā tiek piešķirts finansējums ne vairāk kā 90 % apmērā no kopējā apstiprinātā projekta finansējuma. Savukārt atlikušie 10 % tiek pārskaitīti pēc projektu īstenošanas pabeigšanas un attiecināmo izmaksu apstiprināšanas. Starpposma maksājums tiek maksāts, ja ir apgūti 70 % no sākotnēji ieskaitītā finansējuma vai ir pagājuši projekta īstenošanas pirmie 12 mēneši. Ja 12 mēnešus kopš projekta uzsākšanas finansējuma apguve ir mazāka par 70 % no sākotnēji ieskaitītā finansējuma, nākamais maksājums tiek samazināts atbilstoši finansējuma neapgūtajai daļai. Gala maksājums tiek pārskaitīts 60 dienu laikā pēc gala atskaišu iesniegšanas un apstiprināšanas.

ENI ietvaros tiek īpaši atbalstīti šādi mērķi:

1. veicināt cilvēktiesības un pamatbrīvības, tiesiskumu, vienlīdzības principus, visu veidu diskriminācijas apkarošanu, izveidot patiesu un ilgtspējīgu demokrātiju, sekmēt labu pārvaldību, cīnīties pret korupciju, stiprināt iestāžu spējas visos līmeņos un attīstīt plaukstošas pilsoniskās sabiedrības, ietverot sociālos partnerus;
2. nodrošināt pakāpenisku integrāciju ES iekšējā tirgū un uzlabot nozaru un starpnozaru sadarbību, tostarp īstenojot regulējuma konverģenci un tuvinot tiesību aktus ES un citiem būtiskajiem starptautiskajiem standartiem, kā arī uzlabotu piekļuvi tirgum, tostarp veidojot padziļinātas un visaptverošas brīvās tirdzniecības zonas, stiprinot attiecīgās institūcijas un veicot ieguldījumus, īpaši starpsavienojumu attīstībā;
3. radīt apstākļus likumīgas migrācijas labākai organizācijai un labi pārvaldītas cilvēku mobilitātes pastiprināšanai, spēkā esošu vai turpmāku, atbilstīgi vispārējai pieejai migrācijai un mobilitātei noslēgtu nolīgumu īstenošanai un tiešu personisku kontaktu veicināšanai, jo īpaši saistībā ar kultūras, izglītības, profesionāliem un sporta pasākumiem;
4. sekmēt gudru, ilgtspējīgu un iekļaujošu attīstību visos aspektos; mazināt nabadzību, tostarp veicinot privātā sektora attīstību, un samazināt sociālo atstumtību; veicināt spēju veidošanu zinātnes, izglītības un jo īpaši augstākās izglītības, tehnoloģiju, pētniecības un inovācijas jomā; sekmēt iekšējo ekonomisko, sociālo un teritoriālo kohēziju, veicināt lauku attīstību, sekmēt sabiedrības veselību; un atbalstīt vides aizsardzību, rīcību klimata jomā un ātru atgūšanos pēc katastrofām;
5. veicināt uzticības veidošanos, labas kaimiņattiecības un citus pasākumus, kas paaugstina drošību visos tās veidos un novērš un atrisina konfliktus, tostarp ieilgušus konfliktus;
6. uzlabot sadarbību apakšreģionālajā, reģionālajā un Eiropas kaimiņvalstu līmenī, kā arī pārrobežu sadarbību.

**3. Informācija par finanšu instrumentu projektiem**

**3.1. Projekts** "**Mobilās starpinstitūciju komandas, lai atklātu un novērstu vardarbīga radikālisma eskalāciju. Apmācību instrumenti" (*Mobile Assistance Interagency Teams to Detect and Prevent the Escalation of Violent Radicalism. Training Aid*) Nr. HOME/2015/ISFP/AG/8774**

Projekts "Mobilās starpinstitūciju komandas, lai atklātu un novērstu vardarbīga radikālisma eskalāciju. Apmācību instrumenti" (*Mobile Assistance Interagency Teams to Detect and Prevent the Escalation of Violent Radicalism. Training Aid)* Nr. HOME/2015/ISFP/AG/8774 (turpmāk – EK projekts) iesniegts EK Migrācijas un iekšlietu ģenerāldirektorāta IDF Policija projektu konkursā *"Law Enforcement Training"* (Tiesību aktu ieviešanas apmācības) Nr. HOME/2015/ISFP/AG/LETX.

EK projekta iesniedzējs (turpmāk – Vadošais partneris) ir Itālijas Tieslietu ministrija (*Ministry of Justice – Department of Penitentiary Administration – Triveneto Office)*. Ieslodzījuma vietu pārvalde (turpmāk – Pārvalde) projektā piedalās kā sadarbības partneris. Kā partneri projektā vēl piedalās:

* Čehijas Tehniskā universitāte – Čehija (*Czech Technical University – Established in the Czech Republic – CVUT*);
* Eiropas institūts ­– Bulgārija *(European Institute – established in Bulgaria);*
* "*Agenfor International*" – Itālija *(Agenfor International – established in Italy);*
* Valsts pārvaldes un tiesiskuma administrēšanas koledžas Policijas departaments – Vācija *(College for Public Administration and Administration of Justice – Department of policing – established in Germany);*
* Granadas universitāte – Spānija *(University of Granada – established in Spain);*
* Eiropas–arābu augstākās izglītības fonds – Spānija *(FUNDEA – Fundación Euroárabe de Altos Estudios – established in Spain);*
* Civilā gvarde ­– Spānija *(Guardia Civil – established in Spain).*

EK apstiprināja Projektu 2016. gada 24. jūnijā. Vadošais partneris līgumu ar EK par EK projekta īstenošanu noslēdza 2016. gada 30. novembrī. EK projektu plānots īstenot 30 mēnešus, periodā no 2016. gada 1. novembra līdz 2019. gada 30. aprīlim.

**Projekta mērķis** ir novērst radikalizēšanos: nodrošināt esošos praktiķus ar prasmēm un instrumentiem, lai atpazītu radikalizācijas pazīmes dažādās vidēs un varētu veikt atbilstošus preventīvos pasākumus. E–apmācību platformas izstrāde.

Pārvalde, saskaņā ar EK projektā plānotajām aktivitātēm, īstenos sekojošos pasākumus:

1. Dalība EK projekta vadības komitejās un vienas EK projekta vadības komitejas organizēšana Latvijā:

*Ieslodzījuma vietu pārvaldes pārstāvis piedalās EK projekta ietvaros organizētajās vadības komitejās, kurās Vadošais partneris prezentē EK projekta progresu, darba plānu nākamajam periodam, pārējie partneri dalās pieredzē par uzdevumu izpildi un gūtajām atziņām. Pārvalde organizēs arī EK projekta vadības komiteju Latvijā.*

1. Dalība apmācību programmas moduļu izstrādē*:*
   1. Modulis Nr. 1 – Kas ir radikalizācija?
   2. Modulis Nr. 2 – Radikalizācija ieslodzījuma vietās.
   3. Modulis Nr. 3 – Instrumenti, lai noteiktu radikālu dinamiku ieslodzījuma vietās.
   4. Modulis Nr. 4 – Informācijas un datu aizsardzības menedžments.
   5. Modulis Nr. 5 – Rehabilitācijas programmu izstrāde, lai mazinātu radikāli noskaņotu ieslodzīto neaizsargātību.
   6. Modulis Nr. 6 – Direktīvu regulējums un radikalizācija.

*Pārvaldes speciālisti piedalās Moduļu izstrādē – sagatavojot nepieciešamos informācijas pieprasījumus (saskaņā ar Vadošā partnera uzdotajiem uzdevumiem).*

1. Dalība ekspertu paneļos un viena ekspertu paneļa organizēšana Rīgā:

*Pārvaldes pārstāvis piedalās EK projekta ietvaros organizētajos ekspertu paneļos, kuros satiekas savas jomas eksperti no dažādām valstīm, lai dalītos pieredzē par specifisko eksperta paneļa tēmu. Latvijā tiks rīkots ekspertu panelis par tēmu – Datu aizsardzības un informācijas apstrādes sistēmas.*

1. Viena apmācību kursu organizēšana apmācību treneriem Latvijā:

*EK projekta ietvaros tiks speciāli apmācīti treneri darbam ar EK projekta ietvaros izstrādātajiem apmācību moduļiem. Kopumā EK projekta ietvaros tiks organizēti 4 šādi apmācību kursi. Vienas apmācības tiks organizētas Latvijā (5 dienas), kurās piedalīsies treneri no Lietuvas, Igaunijas, Somijas, Itālijas.*

1. 5 apmācību kursu organizēšana jomas praktiķiem:

*EK projekta ietvaros paredzēti 40 apmācību kursi jomas praktiķiem (apmācības vadīs iepriekšējās aktivitātes ietvaros apmācītie treneri), 5 no šiem apmācību kursiem tiks organizēti Latvijā (kursa ilgums 5 dienas – 1 diena klātienes apmācības, 4 dienas apmācības E–apmācību platformā). Apmācību mērķis ir nodrošināt zināšanu pārnesi un izplatību praktiķu vidū.*

EK projekta īstenošana nodrošinās starpvalstu sadarbību, dažādu sektoru (arī ieslodzījuma vietu) praktiķu apmācības un kapacitātes celšanu, lai sekmētu radikalizācijas pazīmju atpazīšanu un savlaicīgu preventīvo pasākumu ieviešanu, kas ir saskaņā ar ES cīņas pret radikalizāciju un ekstrēmismu prioritātēm, pamatojoties uz zemāk minētajiem dokumentiem:

1. Eiropas Padomes (turpmāk ­– Padome) 2005. gada 30. novembra Eiropas pretterorisma stratēģija[[3]](#footnote-3);
2. Padomes stratēģija cīņai pret radikalizāciju un teroristu vervēšanu[[4]](#footnote-4);
3. Eiropas Parlamenta 2015. gada 11. februāra rezolūcija par terorisma apkarošanas pasākumiem (2015/2530(RSP))[[5]](#footnote-5);
4. Padomes paziņojums (2016/C 467/02) – Padomes un Padomē sanākušo dalībvalstu valdību pārstāvju secinājumi par tādas radikalizācijas novēršanu, kas noved pie vardarbīga ekstrēmisma[[6]](#footnote-6);
5. Eiropas Drošības kārtības[[7]](#footnote-7) 3.1.prioritāte (13.–16. lpp.).

Pastāv pamatotas bažas, ka tieši ieslodzījuma vietas varētu tikt izmantotas kā pamats radikalizētiem vardarbīgiem ekstrēmistiem, līdz ar to ieslodzījuma vietām jāpievērš pastiprināta uzmanība radikalizācijai un vardarbīgam ekstrēmismam. Ņemot vērā, ka nepastāv viens atsevišķs profils, kas attiecas uz vardarbīgiem ekstrēmistiem, ir ļoti svarīga starpinstitūciju un starpvalstu sadarbība, lai izstrādātu vienotu pieeju, kā strādāt ar šo mērķa grupu, jo vardarbīgs ekstrēmisms atšķiras no citiem vardarbīgiem noziegumiem. EK projekta galvenā pievienotā vērtība ir zināšanu un pieredzes apkopošana Eiropas mērogā, lai izstrādātu speciālus instrumentus ieslodzījuma vietu sistēmas darbiniekiem darbam ar specifisko mērķgrupu, tāpēc EK projektam ir būtiska loma ne tikai Pārvaldes un Latvijas kontekstā, bet visās ES dalībvalstīs.

**Projekta galvenais mērķis** ir vērsts uz:

1. Eiropas CVE (*Counter violent extremism* (Pasākumi pret vardarbīgu ekstrēmismu)) stratēģijas pielāgošanu un saskaņošanu ar ES dalībvalstu praksi;
2. pret–radiaklizācijas (*counter–radicalisation)* prakses ieviešanu ES dalībvalstīs, sadarbojoties ar tādām organizācijām kā CEPOL, FRONTEX, EUROPOL, EUROJUST un INTERPOL;
3. sekojošu Padomes Pamatlēmumu ieviešanu (veicot atbilstošu informācijas apmaiņu un standartizētu procedūru ievērošanu):
   1. Padomes 2006. gada 18. decembra Pamatlēmums Nr. 2006/960/TI par ES dalībvalstu tiesībaizsardzības iestāžu informācijas un izlūkdatu apmaiņas vienkāršošanu[[8]](#footnote-8);
   2. Padomes 2008. gada 27. novembra Pamatlēmums Nr. 2008/909/TI par savstarpējas atzīšanas principa piemērošanu attiecībā uz spriedumiem krimināllietās, ar kuriem piespriesti brīvības atņemšanas sodi vai ar brīvības atņemšanu saistīti pasākumi, lai tos izpildītu Eiropas Savienībā[[9]](#footnote-9);
   3. Padomes 2009. gada 26. februāra Pamatlēmums Nr.2009/315/TI par organizatoriskiem pasākumiem un saturu no sodāmības reģistra iegūtas informācijas apmaiņai starp dalībvalstīm[[10]](#footnote-10);
   4. Padomes 2008. gada 27. novembra Pamatlēmums Nr. 2008/947TI par savstarpējas atzīšanas principa piemērošanu tādiem spriedumiem un probācijas lēmumiem, kuri paredzēti probācijas pasākumu un alternatīvu sankciju uzraudzībai[[11]](#footnote-11);
   5. Padomes 2009. gada 23. oktobra Pamatlēmums Nr.2009/829/TI ar ko attiecībās starp ES dalībvalstīm sasvstarpējas atzīšanas principu piemēro lēmumiem par uzraudzības pasākumiem kā alternatīvu pirmstiesas apcietinājumam[[12]](#footnote-12);
4. E–apmācību platformas izveidi, kuras ietvaros jomas praktiķi varēs pilnveidot savas zināšanas un iemaņas radikalizācijas pazīmju atpazīšanā un tālākam darbam ar radikāli noskaņotiem ieslodzītajiem.

**Projektā paredzētās aktivitātes:**

1. Projekta koordinēšana un vadība.
2. Izpētes aktivitātes un apmācību programmas izstrāde:
   1. Atrast, analizēt, izvēlēties un sakārtot prioritāri pieejamās apmācību programmas, saistībā ar pasākumiem pret vardarbīgu ekstrēmismu. Analizēt un salīdzināt izstrādātos instrumentus un rokasgrāmatas, citos ES Tieslietu un Iekšlietu jomas projektos;
   2. Izveidot 5 gadījumu video, ar lomu spēlēm, kas atbilst reāliem notikumiem;
   3. Izstrādāt 3 jaunas mācību programmas:
      1. Mācību programma ne–kriminālistikas jomai;
      2. Mācību programma kriminālistikas jomai;
      3. Mācību programma treneru apmācībām;
   4. Izstrādāt visaptverošu apmācību instrumentu, kurā sastāvā ietilpst:

2.4.1. E–apmācību platforma;

2.4.2. E–apmācību materiāli;

2.4.3. Apmācību rokasgrāmatas;

2.4.4. Apmācīti treneri.

1. Ekspertu paneļu organizēšana. Ekspertu paneļos tiks iesaistīt 30 ES eksperti, ekspertu paneļu laikā tiks apspriesti, izvērtēti un pilnveidoti 2. aktivitātes ietvaros izstrādātie instrumenti, izveidojot instrumentu kopumu, kā arī uzlabota labākās prakses apmaiņa starp ieinteresētajām personām (gan privātajā, gan publiskajā sektorā) un uzsākts apmācību treneru (48 personas) atlases process.
2. Treneru atlase un apmācību kursi. Šīs aktivitātes laikā tiks atlasīti 48 apmācību treneri un tiks organizēti 4 šo treneru apmācību kursi (katrā grupā 12 treneri). Apmācību kurss sastāvēs no 5 dienu klātienes mācībām un 10 dienu apmācībām online režīmā. Visi apmācību materiāli tiks iztulkoti visās ES dalībvalstu valodās.
3. Starptautiskas konferences un praktiķu apmācības organizēšana:
   1. Starptautiskās konferences ietvaros visas ES dalībvalstis tiks iepazīstinātas ar EK projekta ietvaros izstrādātajiem materiāliem, kā arī tiks atlasīti 1000 praktiķi programmu apgūšanai;
   2. Praktiķu apmācību ietvaros tiks organizētas 50 apmācību grupas, apmācību kurss sastāvēs no 1 dienas klātienes mācībām un intensīvu apmācību kursu online režīmā.

EK projekta īstenošanas rezultātā tiks izveidota vienota prakse cīņai ar vardarbīgu radikālismu. Vienota prakse nozīmē, ka tiks iesaistītas visas ES dalībvalstis, nodrošinot praktiķu apmācības, lai dalībvalstīm būtu skaidra un vienota pieeja vardarbīgas radikalizācijas eskalācijas novēršanai.

Projektā plānots iesaistīt visas ES dalībvalstis, kā arī dažādus jomas ekspertus. EK projekta ietvaros tiks izveidota speciāli apmācīta "Starptautiska starpinstitūciju mobilitātes komanda" (turpmāk – SSMK) (treneri), kura turpinās jomas praktiķu apmācību, tādējādi paplašinot speciālistu loku visā Eiropā.

**Sasniedzamie rezultāti:**

* + Izveidota ekspertu grupa (6 eksperti), kuri izstrādās apmācību programmu un vadīs 4 apmācību grupas – 48 treneriem (šie treneri būs daļa no SSMK);
  + Tiks noorganizēti 50 apmācību kursi jomas praktiķiem (apmācīti 1000 praktiķi);
  + Noorganizēti 3 ekspertu paneļi;
  + 1 starptautiska konference;
  + Izstrādāta rokasgrāmata treneriem;
  + Izstrādāta rokasgrāmata praktiķiem;
  + Izveidota E–apmācību platforma.

EK projekta plānotās attiecināmās izmaksas ir 631 384 EUR – komponentes "Iekšējais drošības fonds – Policija" finansējums 89,86 % apmērā jeb 567 384 EUR, savukārt 10,14 % jeb 64 000 EUR ir Vadošā partnera (EK projekta iesniedzējs) un partneru līdzfinansējums.

Pārvaldes kā EK projekta partnera kopējie plānotie attiecināmie izdevumi ir 54 788 EUR un tiks 100 % apmērā finansēti no IDF policija komponentes finanšu līdzekļiem, līdz ar to Pārvaldei nav nepieciešams valsts budžeta līdzfinansējums. Saskaņā ar Pārvaldes noslēgto sadarbības līgumu ar Vadošo partneri avansa maksājums no Vadošā partnera būs 32 % apmērā no kopējā Pārvaldei EK projektā piešķirtā finansējuma jeb 17 532 EUR, starpposma maksājums (plānots saņemt 2017. gada 30. septembrī) būs 32 % apmērā jeb 17 532 EUR, bet noslēguma maksājums (plānots saņemt 2019. gada 30. septembrī) būs 36 % apmērā jeb 19 724 EUR.

Ņemot vērā to, ka noslēguma maksājumu 19 724 EUR apmērā Pārvalde no Vadošā partnera saņems tikai 2019. gadā, EK projekta īstenošanai ir nepieciešams priekšfinansējums no valsts budžeta – 2018. gadā 9224 EUR un 2019. gadā 10 500 EUR, kopā 19 724 EUR. Pēc EK projekta noslēgšanās un noslēguma ziņojuma apstiprināšanas Pārvalde 2019. gadā saņems noslēguma maksājumu no Vadošā partnera 19 724 EUR apmērā, kas tiks atgriezti valsts budžetā.

|  |  |
| --- | --- |
|  | **Kopējais nepieciešamais finansējums** |
| **EK līdzfinansējums** | **54 788** |
| **Nacionālais līdzfinansējums (nacionālais finansējums)** | **0** |
| **Priekšfinansējums (nacionālais finansējums)** | **19 724** |
| **Finansējums neattiecināmo izmaksu segšanai (nacionālais finansējums)** | **0** |
| **KOPĀ** | **74 512** |

EK projektam nepieciešamais finansējums pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2017** | **2018** | **2019** | **KOPĀ** |
| **Avansa (starpposma)/gala maksājums** | 35 064 | 0 | 19 724 | **54 788** |
| **Attiecināmie izdevumi (EK līdzfinansējums)** | 18 786 | 16 278 | 0 | **35 064** |
| **Attiecināmie izdevumi (Nacionālais līdzfinansējums)** | 0 | 0 | 0 | **0** |
| **Attiecināmie izdevumi – priekšfinansējums (Nacionālais finansējums)** | 0 | 9 224 | 10 500 | **19 724** |
| **Neattiecināmie izdevumi (Nacionālais finansējums)** | 0 | 0 | 0 | **0** |

**3.2. Projekts "Zināšanu, pieredzes un labās prakses apmaiņa ieslodzījuma vietu sistēmas darbības uzlabošanai" *("Exchange of knowledge, experience and best practice to improve work of imprisonment places")***

Projekts "Zināšanu, pieredzes un labās prakses apmaiņa ieslodzījuma vietu sistēmas darbības uzlabošanai" (turpmāk – Nordic projekts) iesniegts Ziemeļvalstu un Baltijas valstu mobilitātes programmas "Valsts administrācija" (turpmāk – programma "Valsts administrācija") projektu konkursā. 2017. gada 22. maijā Pārvalde saņēma informāciju par projekta apstiprināšanu.

Nordic projekta iesniedzējs ir Pārvalde. Kā partneri Nordic projektā piedalīsies:

* Zviedrijas ieslodzījuma vietu un probācijas dienests – Zviedrija (*Swedish Prison and Probation Service (Kriminalvardsstyrelsen)*);
* Kriminālo sankciju aģentūra – Somija (*Criminal Sanctions Agency*);
* Dānijas ieslodzījuma vietu un probācijas dienests – Dānija (*Danish Prison and Probation Service).*

Nordic projektu plānots īstenot 6 mēnešus, periodā no 2017. gada 1. jūlija līdz 2017. gada 31. decembrim.

**Projekta** **mērķis** ir veicināt zināšanu un pieredzes apmaiņu starp Latviju, Somiju, Zviedriju un Dāniju, lai pilnveidotu ieslodzījuma vietu sistēmas darbību.

Projektā plānotas šādas aktivitātes:

1. Specifisko jautājumu par pētāmo tēmu sagatavošana pirms pieredzes apmaiņas vizītēm;
2. Pieredzes apmaiņas vizītes uz Zviedriju (1 grupa, katrā 5 speciālisti no Latvijas, vizītes ilgums 5 dienas);
3. Pieredzes apmaiņas vizītes uz Somiju (1 grupa, katrā 5 speciālisti no Latvijas, vizītes ilgums 5 dienas);
4. Pieredzes apmaiņas vizītes uz Dāniju (1 grupa, katrā 5 speciālisti no Latvijas, vizītes ilgums 5 dienas);
5. Pieredzes apmaiņas vizīšu apkopojuma sagatavošana;
6. Publicitātes pasākumi par Nordic projekta īstenošanu.

Plānotās tēmas pieredzes apmaiņas vizītēm:

1. Izaicinājumi jaunas infrastruktūras izveidē;
2. Galvenie resocializācijas virzieni, īstenotās resocializācijas programmas un citi pasākumi ieslodzītajiem, to veiksmīgai integrācijai sabiedrībā pēc atbrīvošanas;
3. Sadarbība ar nevalstiskajām organizācijām (turpmāk – NVO). NVO loma ieslodzīto resocializācijas procesos;
4. Atklāto cietumu (vai cietuma nodaļu) struktūra un darba organizācija;
5. Personāla atlase un apmācība. Personāla struktūra un darba organizācija ieslodzījuma vietās;
6. Darbs ar atkarībām. Psihiski nelīdzsvarotu vai afekta (vai narkotiku reibumā) stāvoklī esošu ieslodzīto uzraudzības paņēmieni un metodes.
7. Ieslodzīto virzība (no uzņemšanas ieslodzījuma vietā līdz atbrīvošanai). Tehnisko līdzekļu izmantošana ikdienas darbā, ieslodzīto uzraudzība;
8. Dinamiskās drošības principa ievērošana. Apsardzes, drošības un uzraudzības daļu darba organizācija;
9. Informācijas apmaiņa un sadarbība ar citām ar ieslodzīto personu uzvedības korekciju saistītajām organizācijām, sadarbība ar probācijas dienestu;
10. Veselības aprūpe ieslodzījuma vietās;
11. Ieslodzīto nodarbinātība, gan pie uzņēmēja, gan ieslodzījuma vietā.

Pamatojoties uz šī tēmām, tiks izstrādāti pētāmie jautājumi, uz kuriem atbildes tiks gūtas pieredzes apmaiņas vizīšu laikā. Pēc pieredzes apmaiņas vizītēm atbildes tiks apkopotas, lai varētu tālāk nodot iegūtās zināšanas un pieredzi. Pieredzes apmaiņas vizītēs piedalīsies gan ieslodzījuma vietu priekšnieki, gan pārstāvji no resocializācijas daļām.

Saskaņā ar Latvijas Nacionālās attīstības plāna 2014. – 2020. gadam[[13]](#footnote-13) (prioritātes "Cilvēka drošumspēja" rīcības virzieni "Cienīgs darbs", "Kompetenču attīstība", "Vesels un darbspējīgs cilvēks", "Cilvēku sadarbība, kultūra un pilsoniskā līdzdalība kā piederības Latvijai pamats") veicamajiem uzdevumiem un Ieslodzīto resocializācijas pamatnostādņu 2015.–2020. gadam īstenošanas plānu[[14]](#footnote-14) (Ministru kabineta 2015. gada 24. septembra rīkojums Nr. 581) (turpmāk ­– Pamatnostādnes), lai sekmētu ieslodzīto resocializācijas iespēju attīstību, ļoti būtiska ir ieslodzījuma vietu sistēmas darbinieku profesionālā pilnveide. Ņemot vērā faktu, ka Latvijas ieslodzījuma vietu sistēmas darbinieku apmācības šobrīd nevar tikt nodrošinātas atbilstošā līmenī, darbinieki izmanto iespējas, pilnveidot savas zināšanas un pieredzi projektu ietvaros, tādējādi nodrošinot labākās prakses pārņemšana no citām valstīm.

Programma "Valsts administrācija" izstrādāta saskaņā ar Ziemeļvalstu un Baltijas valstu reģiona sadarbības stratēģiju[[15]](#footnote-15), lai veicinātu un stiprinātu sadarbību un pieredzes apmaiņu Ziemeļvalstu un Baltijas valstu publiskajā sektorā un līdzīgās jomās strādājošajiem, tādējādi paaugstinot reģiona konkurētspēju. 2016. gadā programmas "Valsts administrācija" ietvaros Pārvalde noorganizēja divas pieredzes apmaiņas vizītes Latvijā partneriem no Somijas. Nordic projekts Pārvaldei ir nozīmīgs, jo pieredzes apmaiņas vizīšu laikā iegūtās zināšanas un pieredze palīdzēs Pārvaldei īstenot Pamatnostādnēs noteiktos mērķus (jaunas infrastruktūras izveide (jauna cietuma būvniecība Liepājā), jaunas atklātās sieviešu cietuma nodaļas izveide un jauna mācību centra izveide (Olainē), resocializācijas programmu pilnveidi, pasākumus ieslodzīto integrēšanai sabiedrībā u.c.).

Pieredzes apmaiņas vizīšu laikā Latvijas ieslodzījuma vietu sistēmas pārstāvjiem būs iespēja gan apmeklēt ieslodzījuma vietas, gan piedalīties darba grupās ar savas jomas kolēģiem. Ņemot vērā, ka pirms vizītēm tiks sagatavoti pētāmie (interesējošie) jautājumi, vizītes laikā varēs pievērsties detalizētākai jautājumu izpētei. Pieredzes apmaiņai ar ES dalībvalstīm vienmēr ir ļoti būtiska loma Latvijas ieslodzījuma vietu sistēmas attīstībai, jo Latvijas (kā neatkarīgas valsts) ieslodzījuma vietu sistēma ir salīdzinoši jauna, līdz ar to ir nepieciešama regulāra informācijas apmaiņa procesu pilnveidei.

Nordic projektā kā sadarbības partneri piedalīsies partneri no Zviedrijas, Somijas un Dānijas, kuras ir arī ES dalībvalstis. Nordic projekta sadarbības partneri no Latvijas iegūs pieredzi šādās jomās:

1. atkarību mazināšanas jomā (jo nevienā no partnervalstīm nav tik liela mēroga Atkarīgo centra);
2. suicidālas uzvedības un suicīda prevencijas jomā;
3. resocializācijas programmu izstrādē un pilnveidē.

**Sasniedzamie rezultāti:**

1. Īstenota pieredzes apmaiņas vizīte uz Somiju;
2. Īstenota pieredzes apmaiņas vizīte uz Zviedriju;
3. Īstenota pieredzes apmaiņas vizīte uz Dāniju;
4. Izstrādāts pieredzes apmaiņas vizīšu laikā iegūto zināšanu un informācijas apkopojums.

Ņemot vērā to, ka 2016. gada 16. augustā Ministru kabinetā netika atbalstīta TM iesniegtā jaunā politikas iniciatīva "Ieslodzīto resocializācijas programmu īstenošana Olaines cietuma Atkarīgo centrā" un to, ka 2016. gada 9. augustā Ministru kabinets (protokols Nr. 39 48. § 12. punkts) pieņēma zināšanai, ka attiecīgās iniciatīvas īstenošana 2017. gadā un turpmāk tiks daļēji nodrošināta, pārdalot finansējumu no 2014. gadā uzsāktajām jaunajām politikas iniciatīvām "Notiesātās personas resocializācijas procesa īstenošana" (598 117 EUR) un "Mutvārdu un procesuālo dokumentu tulkošana atbilstoši Kriminālprocesa likumam" (342 383 EUR), lai nodrošinātu pilnvērtīgu Olaines cietuma Atkarīgo centra darbu, Pārvalde atlikušo nepieciešamo finansējumu 936 692 EUR apmērā nodrošina piešķirtā budžeta ietvaros. Finansējuma pārdale Olaines cietuma Atkarīgo centra darbības nodrošināšanai iespējama saistībā ar līdzekļu ekonomiju, likvidējot Vecumnieku cietumu ar 2017. gada 1. janvāri un komunālo maksājumu samazinājumu. Līdz ar to sava budžeta ietvaros Pārvaldei vairs nav brīvo līdzekļu, lai nodrošinātu Nordic projekta īstenošanai nepieciešamo līdzfinansējumu.

|  |  |
| --- | --- |
|  | **Kopējais nepieciešamais finansējums** |
| **Programmas "Valsts administrācija" līdzfinansējums** | **8160** |
| **Nacionālais līdzfinansējums (nacionālais finansējums)** | **5440** |
| **Priekšfinansējums (nacionālais finansējums)** | **1224** |
| **Finansējums neattiecināmo izmaksu segšanai (nacionālais finansējums)** | **0** |
| **KOPĀ** | **14 824** |

Nordic projektam nepieciešamais finansējums pa finansējuma veidiem un sadalījumā pa gadiem:

|  |  |  |  |
| --- | --- | --- | --- |
|  | **2017** | **2018** | **KOPĀ** |
| **Avansa/gala maksājums** | 6936 | 1224 | **8160** |
| **Attiecināmie izdevumi (programmas "Valsts administrācija" finansējums)** | 6936 | 0 | **8160** |
| **Attiecināmie izdevumi (Nacionālais līdzfinansējums)** | 5440 | 0 | **5440** |
| **Attiecināmie izdevumi – priekšfinansējums (Nacionālais finansējums)** | 1224 | 0 | **1224** |
| **Neattiecināmie izdevumi (Nacionālais finansējums)** | 0 | 0 | **0** |

**3.3. *Twinning* projekts "Tiesās nodarbināto apmācības Twinning ietvaros"***(*"*Strengthening Judicial Trainings through Twinning*"*)*

Projekts "Tiesās nodarbināto apmācības Twinning ietvaros"(turpmāk – Gruzijas projekts) iesniegts ENI[[16]](#footnote-16) 2014. gada ikgadējās rīcības programmas Gruzijai[[17]](#footnote-17) atklātā projektu konkursā Nr. GE/14/ENI/JH/01/16 (GE28) (publikācijas numurs EuropeAid/138450/DD/ACT/GE).[[18]](#footnote-18)

Gruzijas projekta iesniedzējs ir Tiesu administrācija. Kā partneri Gruzijas projektā piedalās:

* Francija (Francijas Nacionālā Tiesnešu skola) (*French National School for the Judiciary represented by Justice Coopération Internationale*)
* Horvātija (Horvātijas Tiesnešu Akadēmija) (*Croatian Judicial Academy*).

Tiesu administrācija 2017. gada 7. februārī saņēma EK vēstuli par Gruzijas projekta apstiprināšanu. Gruzijas projektu plānots īstenot 18 mēnešus. Plānotais projekta īstenošanas laiks: 2017. gada septembris – 2019. gada marts.

Projekta **vispārējais mērķis** ir atbalstīt tiesiskuma un tiesu neatkarību Gruzijā, stiprinot profesionālismu tiesnešiem un tiesu darbiniekiem. **Projekta mērķis** ir tuvināt tiesiskās apmācības praksi Eiropas standartiem, stiprinot Gruzijas Tiesnešu mācību skolu (*High School of Justice*) (turpmāk – HSoJ), attīstīt iestādes kapacitāti un efektivitāti un turpmāko mācību programmu attīstību un kvalitāti.

Gruzijas projekta ietvaros plānotas četras komponentes. Ekspertīzi attiecībā uz visām 4 komponentēm nodrošinās visi 3 partneri (Latvija, Horvātija, Francija).

Gruzijas projekta ilgtermiņa padomnieks (RTA) (Latvija) – ir Solvita Kalniņa-Caune, Latvijas Tiesnešu mācību centra direktore

Gruzijas projekta vadītājs (Latvija) – Edvīns Balševics, Tiesu administrācijas direktors.

Gruzijas projekta ietvaros, lai sasniegtu projektā noteiktos rezultātus un mērķus, tiks īstenotas četras komponentes, kas ietvers šādas aktivitātes:

**1. KOMPONENTE** **Tiesnešu amata kandidātu apmācību programmu modernizācija:**

**1.1. veikta esošo tiesnešu kandidātu apmācības programmu analīze un sagatavoti ieteikumi tās uzlabošanai;**

1.1.1. Veikta esošās tiesnešu kandidātu apmācību programmas analīze un sniegts ziņojums/pārskats.

1.1.2. Veikta Gruzijas tiesu sistēmas izaicinājumu analīze un sagatavota atskaite/ziņojums (koncentrējoties uz tiesu darbinieku apmācību).

1.1.3. Dalīšanās pieredzē ar paraugprakses piemēriem par sākotnējo apmācību un prezentēta salīdzinošā visu dalībvalstu analīze.

1.1.4. Septiņu HSoJ pārstāvju mācību vizīte ar mērķi iepazīt sākotnējās apmācību programmas veidošanas un attīstības procesu vienā no dalībvalstu tiesiskās apmācības iestādēm.

1.1.5. Sagatavoti ieteikumi sākotnējās apmācību programmas uzlabošanai.

**1.2.  esošo apmācību programmu modernizēšana:**

1.2.1. Sākotnējā apmācību programma izmainīta un modernizēta saskaņā ar ieteikumiem, esošajiem dalībvalstu prakses piemēriem, un programmas ilgums pagarināts (ietverot 1.2.2.).

1.2.2. Izstrādātas mācību programmas katram sākotnējās apmācību programmas modulim.

1.2.3. Prezentācija Gruzijas projekta aktivitātes īstenošanā ieinteresētajām personām ar mērķi iepazīstināt viņus ar modernizēto sākotnējās apmācības programmu, kuru piedāvā HSoJ.

**2. KOMPONENTE** **Tālākizglītības moduļu (mācību programmu) attīstība un to integrēšana HSoJ stažēšanās programmās:**

**2.1. veikta nepārtrauktu apmācību vajadzību analīze un nodrošināta dalīšanās ar labāko praksi mācību programmu veidošanā:**

2.1.1. Veikta tiesnešu un tiesu darbinieku apmācību vajadzību analīze un sagatavota atskaite/ziņojums.

2.1.2. Atbildīgās dalībvalsts pienākumu un saistību analīze (piem., Asociācijas līgums, vienošanās, starptautisku organizāciju sagatavoti ziņojumi/atskaites u.c.) un izveidots ieteikumu ziņojums.

2.1.3. Veikta esošo stažēšanās programmu analīze un izveidots ziņojums/atskaite ar uzlabojumu ieteikumiem.

2.1.4. Dalīšanās labākās Eiropas valstu stažēšanās programmu prakses pieredzē ar Gruzijas partneriem.

**2.2. mācību jautājumu identificēšana (tālākizglītības jautājumi), programmu aprakstu izstrāde**:

2.2.1. Septiņu HSoJ pārstāvju mācību vizīte ar mērķi iepazīt dalībvalsts pieredzi tālākizglītības moduļu (mācību programmu) izveidē.

2.2.2. Noteiktas tēmas, pie kurām tiks strādāts apmācību moduļos.

2.2.3. Izstrādātas vadlīnijas tālākizglītības moduļu izveidei un modernizēšanai.

**2.3. veikta apmācības moduļu (mācību programmu) izstrāde un ieviests viens no apmācību programmas kursiem.**

2.3.1. Izveidoti mācību moduļi (mācību programmas), ietverot metodiskās vadlīnijas un mācību materiālus.

2.3.2. Lektoru tālākizglītība izveidota jaunos mācību moduļos.

2.3.3. Noorganizētas izmēģinājuma apmācības pēc jaunajām programmām.

2.3.4. Izmēģinājuma apmācību laikā radušos iespējamo nepilnību novēršana.

**3. KOMPONENTE** **HSoJ pasniedzēju, Apmācību vadības nodaļas, Analītiskās un starptautisko attiecību nodaļas un administrācijas kapacitātes stiprināšana:**

**3.1. veikta HSoJ Apmācību vadības nodaļas, Analītiskās un starptautisko attiecību nodaļas un administrācijas jaudas analīze**:

3.1.1. HSoJ Apmācību vadības nodaļas un administrācijas jaudas un prasmju izvērtējums saistībā ar mācību programmu izveidi un apmācību veikšanu.

3.1.2. HSoJ Analītiskās un starptautisko attiecību nodaļas un administrācijas jaudas un prasmju izvērtējums saistībā ar judikatūras analīzi.

3.1.3. Sagatavoti ieteikumi Apmācību vadības nodaļas un administrācijas jaudas palielināšanai augstas kvalitātes apmācības veikšanā.

3.1.4. Sagatavoti ieteikumi Analītiskās un starptautisko attiecību nodaļas jaudas uzlabošanai augstas kvalitātes analīzes veikšanā.

**3.2. veikta HSoJ Apmācību vadības nodaļas, Analītiskās un starptautisko attiecību nodaļas un administrācijas kapacitātes stiprināšana (pieredzes apmaiņa attiecībā uz kvalitātes standartiem, nodrošinot mācību pakalpojumus, tostarp, kvalitātes standartu ieviešanu; pieredzes apmaiņas vizītes uz apmācību iestādēm dalībvalstīs utt.; vadlīniju sagatavošana kvalitātes kontekstā):**

3.2.1. Veikta HSoJ Apmācību vadības nodaļas un administrācijas apmācība kvalitatīvu mācību izveidē un veikšanā.

3.2.2. Realizēta HSoJ Analītiskās un starptautisko attiecību nodaļas apmācība augstas kvalitātes analīzes veikšanā.

3.2.3. Notikusi HSoJ Apmācību vadības nodaļas un administrācijas darbinieku stažēšanās līdzīgā dalībvalsts tiesiskās apmācības iestādē.

3.2.4. Izstrādātas vadlīnijas kvalitatīvu mācību nodrošināšanai, ar tām iepazīstināts HSoJ personāls.

**3.3. panākta HSoJ pasniedzēju kapacitātes stiprināšana, lai nodrošinātu augstas kvalitātes apmācības (prasmju novērtējums; labā prakse attiecībā uz pieaugušo tālākizglītības nodrošināšanu un moderno tehnoloģiju izmantošanu procesā u.c. jautājumi):**

3.3.1. Veikts HSoJ mācību personāla apmācības prasmju novērtējums.

3.3.2. Mācību personāla iepazīstināšana ar labiem piemēriem pieaugušo mācīšanās metodikā un mūsdienīgu pieeju izmantošanā dalībvalstī.

3.3.3. Izveidoti nepieciešamie mācību materiāli par pieaugušo mācīšanās metodiku un mūsdienīgām mācīšanas metodēm.

3.3.4. Notikušas divas mācību nodarbības HSoJ mācību personālam par pieaugušo mācīšanās metodikas efektīvu lietošanu.

**4. KOMPONENTE** **Tiesnešu un citu tiesu darbinieku e-mācību programmas ieviešana:**

**4.1. sasniegta HSoJ e-apmācības moduļu kapacitātes nostiprināšana**:

4.1.1. Veikts vajadzību novērtējums saistībā ar e-mācību programmu tematu identificēšanu.

4.1.2. Dalībvalsts tālmācības programmu prezentēšana HSoJ pārstāvjiem.

4.1.3. Sagatavoti ieteikumi atbilstoši HSoJ un tiesnešu vajadzībām.

4.1.4. Notikusi HSoJ Informācijas tehnoloģiju nodaļas, Apmācību vadības nodaļas un administrācijas (3 personu) mācību vizīte uz līdzīgu ES iestādi, lai dalītos pieredzē e-mācību programmu izveidē un administrēšanā.

4.1.5. Veikta HSoJ mācībspēku, Informācijas tehnoloģiju nodaļas un HSoJ pārstāvju apmācība tālmācības moduļu izstrādē.

4.1.6. Veikta HSoJ mācībspēku, Informācijas tehnoloģiju nodaļas un pārstāvju apmācība tālmācības moduļu mācīšanā.

4.1.7. Izstrādāta rokasgrāmata e-moduļu izveidei un pārveidošanai.

**4.2. nodrošināta Pilota e-mācību programmas ieviešana:**

4.2.1. Sagatavots e-mācību struktūras izklāsts.

4.2.2. Sagatavotas tehniskās specifikācijas programmatūras izveidei.

4.2.3. Izveidotas e-mācību programmas.

4.2.4. Notikušas izmēģinājuma e-mācības.

4.2.5. Novērsti iespējamie trūkumi izmēģinājuma apmācībā.

**Gruzijas projekta ietvaros katrai Gruzijas projekta komponentei ir noteikti šādi sasniedzamie rezultāti:**

**1. KOMPONENTE** **Tiesnešu amata kandidātu apmācību programmu modernizācija**:

1.1. rezultāts – veikta esošo tiesnešu kandidātu apmācības programmu analīze un sagatavoti ieteikumi tās uzlabošanai;

1.2. rezultāts – veikta esošo apmācību programmu modernizēšana.

Par komponentes ietvaros veikto aktivitāšu īstenošanu un Gruzijas projektā noteikto komponentes rezultātu sasniegšanu atbildīgais un potenciāli iesaistāmais partneris – Francija (Francijas Nacionālā Tiesnešu skola).

**2. KOMPONENTE** **Tālākizglītības moduļu (mācību programmu) attīstība un to integrēšana HSoJ stažēšanās programmās**

2.1. rezultāts – veikta nepārtrauktu apmācību vajadzību analīze un nodrošināta dalīšanās ar labāko praksi mācību programmu veidošanā;

2.2. rezultāts – mācību jautājumu identificēšana (tālākizglītības jautājumi), programmu aprakstu izstrāde;

2.3. rezultāts – veikta apmācības moduļu (mācību programmu) izstrāde un ieviests viens no apmācību programmas kursiem.

Par komponentes ietvaros veikto aktivitāšu īstenošanu un Gruzijas projektā noteikto komponentes rezultātu sasniegšanu atbildīgais partneris – Latvija.

**3. KOMPONENTE HSoJ pasniedzēju, Apmācību vadības nodaļas, Analītiskās un starptautisko attiecību nodaļas un administrācijas kapacitātes stiprināšana:**

3.1. rezultāts – veikta HSoJ Apmācību vadības nodaļas, Analītiskās un starptautisko attiecību nodaļas un administrācijas jaudas analīze;

3.2. rezultāts – veikta HSoJ Apmācību vadības nodaļas, Analītiskās un starptautisko attiecību nodaļas un administrācijas kapacitātes stiprināšana (pieredzes apmaiņa attiecībā uz kvalitātes standartiem, nodrošinot mācību pakalpojumus, tostarp, kvalitātes standartu ieviešanu; pieredzes apmaiņas vizītes uz apmācību iestādēm dalībvalstīs utt.; vadlīniju sagatavošana kvalitātes kontekstā);

3.3. rezultāts – panākta HSoJ pasniedzēju kapacitātes stiprināšana, lai nodrošinātu augstas kvalitātes apmācības (prasmju novērtējums; labā prakse attiecībā uz pieaugušo tālākizglītības nodrošināšanu un moderno tehnoloģiju izmantošanu procesā u.c. jautājumi).

Par komponentes ietvaros veikto aktivitāšu īstenošanu un Gruzijas projektā noteikto komponentes rezultātu sasniegšanu atbildīgais partneris – Latvija.

**4. KOMPONENTE** **Tiesnešu un citu tiesu darbinieku e-mācību programmas ieviešana:**

4.1. rezultāts – sasniegta HSoJ e-apmācības moduļu kapacitātes nostiprināšana;

4.2. rezultāts – nodrošināta Pilota e-mācību programmas ieviešana.

Par komponentes ietvaros veikto aktivitāšu īstenošanu un Gruzijas projektā noteikto komponentes rezultātu sasniegšanu atbildīgais un potenciāli iesaistāmais partneris – Horvātija (Horvātijas Tiesnešu Akadēmija).

Latvijas uzvara projektu konkursā apliecina, ka Latvija ir spējīga konkurēt ar citām ES dalībvalstīm, jo mūsu eksperti ir profesionāli un pieprasīti starptautiskā līmenī. Latvijas eksperti sekmē Gruzijas tuvināšanos ES tiesu sistēmas profesionālajai kapacitātei un vērtībām, kā arī ļauj Gruzijas pārstāvjiem pārņemt Eiropas valstu pieredzi un labo praksi tiesu sistēmā nodarbināto apmācībām un celt kopējo profesionālo kompetenci. Gruzijas projekta īstenošana ir vērtīga pieredze gan Tiesu administrācijai, gan Latvijai kopumā, jo tādējādi tiek iegūta starptautiska atzinība un novērtējums, kas tiks augsti novērtēts arī nākotnē tieslietu nozarē nodarbināto apmācību jomā. Tiesu administrācijai šā projekta īstenošana ir iespēja izmantot un attīstīt esošās zināšanas un pieredzi tiesu sistēmā nodarbināto apmācību jomā, kas Latvijā ir iegūta, sadarbojoties ar Latvijas Tiesnešu mācību centru, kā arī šobrīd īstenojot Eiropas Sociālā fonda projektu "Justīcija attīstībai", kas paredz ļoti plašu visā tieslietu sistēmā nodarbināto apmācību. Latvija apliecina un pierāda, ka mūsu ekspertu zināšanas ir gana plašas, lai ar to palīdzību uzlabotu, pilnveidotu un attīstītu tiesu sistēmā nodarbināto personu profesionālās kapacitātes celšanu arī citās valstīs, par pamatu ņemot savu pieredzi un zināšanas šajā jomā. Vienlaikus eksperti ne tikai sniedz pienesumu Gruzijas tiesu sistēmā nodarbināto apmācību uzlabošanā un profesionālās kapacitātes celšanā, bet arī papildina viņu zināšanas, kas lieti noderēs projektu īstenošanā gan Latvijā, gan ārvalstīs. Gruzijas projekta īstenošanas laikā tiek veidoti arī starptautiskie kontakti un attiecības ar citu ES dalībvalstu pārstāvjiem, kuri īsteno projektus Gruzijā, šādā veidā nodrošinot pieredzes, zināšanu, labās prakses un viedokļu apmaiņu arī ar citām ES dalībvalstīm un to pārstāvjiem. Gruzijas projekta īstenošanas laikā tiek organizētas pieredzes apmaiņas vizītes, kurās Gruzijas tiesu sistēmā nodarbinātie iepazīstas ar Latvijas tiesu sistēmu un tiesu sistēmā nodarbināto apmācību praksi, kā arī tieslietu nozari kopumā, šādā veidā arī nodibinot vērtīgus kontaktus.

Gruzijas projekta kopējais ENI piešķirtais finansējums attiecināmo izmaksu segšanai ir **800 000 EUR**, no kuriem indikatīvās izmaksas Tiesu administrācijai ir 540 000 EUR, Gruzijas projektā jaunākajiem partneriem Horvātijas Tiesnešu Akadēmijai kopējās izmaksas ir 150 000 EUR, bet Francijas Nacionālās Tiesnešu skolas kopējās izmaksas ir 110 000 EUR.

Gruzijas projekta līgumā, kas tiks noslēgts starp Tiesu administrāciju un ES delegāciju Gruzijā, plānots, ka Tiesu administrācija no EK saņems avansa maksājumu 50% apmērā no Gruzijas projekta kopējā finansējuma jeb 400 000 EUR (plānots saņemt 2017. gadā), starpposma maksājumu 40 % apmērā jeb 320 000 EUR (plānots saņemt 2018. gadā), un noslēguma maksājumu 10 % apmērā jeb 80 000 EUR (plānots saņemt 2019. gadā). Savukārt Tiesu administrācija Gruzijas projekta jaunākajam partnerim – Horvātijas Tiesnešu Akadēmijai 2017. gadā plānots, ka pārskaitīs daļu no EK saņemtā avansa maksājuma 35 000 EUR apmērā, 2018. gadā starpposma maksājumu 100 000 EUR apmērā un 2019. gadā noslēguma maksājumu 15 000 EUR apmērā. Otram Gruzijas projekta jaunākajam partnerim – Francijas Nacionālajai Tiesnešu skolai – Tiesu administrācija plānots, ka 2017. gadā pārskaitīs daļu no EK saņemtā avansa maksājuma 45 000 EUR apmērā, 2018. gadā starpposma maksājumu 54 000 EUR apmērā un 2019. gadā noslēguma maksājumu 11 000 EUR apmērā.

Līdz ar to kopējais nepieciešamais valsts budžeta finansējuma apmērs priekšfinansējuma nodrošināšanai ir 10 % no kopējām plānotajām Tiesu administrācijas izmaksām jeb indikatīvi 54 000 EUR.

|  |  |  |
| --- | --- | --- |
|  | |  |
|  | **Kopējais nepieciešamais finansējums** |
| **EK līdzfinansējums** | **800 000** |
| **Nacionālais līdzfinansējums (nacionālais finansējums)** | **0** |
| **Priekšfinansējums (nacionālais finansējums)** | **54 000** |
| Priekšfinansējums (Horvātijas Tiesnešu Akadēmija) | **15 000** |
| Priekšfinansējums (Francijas Nacionālā Tiesnešu skola) | **11 000** |
| **KOPĀ** | **880 000** |

Gruzijas projektam nepieciešamais finansējums pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2017** | **2018** | **2019** | **KOPĀ (EUR)** |
| **Avansa/gala maksājums** | 400 000 | 320 000 | 80 000 | **800 000** |
| **Attiecināmie izdevumi (EK līdzfinansējums)** | 270 000 | 440 000 | 10 000 | **720 000** |
| **Attiecināmie izdevumi (nacionālais līdzfinansējums)** | 0 |  |  | **0** |
| **Attiecināmie izdevumi – priekšfinansējums (nacionālais finansējums)** |  | 27 000 | 27 000 | **54 000** |
| **Attiecināmie izdevumi (Horvātijas Tiesnešu Akadēmija)** |  | 7500 | 7500 | **15 000** |
| **Attiecināmie izdevumi (Francijas Nacionālā Tiesnešu skola)** |  | 5500 | 5500 | **11 000** |

Pēc Gruzijas projekta pabeigšanas un attiecināmo izmaksu apstiprināšanas EK veiks noslēguma maksājumu Tiesu administrācijai priekšfinansējuma apjomā – 80 000 EUR, no kuriem 15 000 EUR tiks pārskaitīti projekta jaunākajam partnerim – Horvātijas Tiesnešu Akadēmijai un 11 000 EUR – Francijas Nacionālajai Tiesnešu skolai, savukārt 54 000 EUR tiks atmaksāti valsts budžetā kā atmaksa par veiktajiem uzturēšanas izdevumiem, tādējādi nodrošinot līdzekļu ieskaitīšanu valsts pamatbudžeta ieņēmumos.

Ņemot vērā to, ka joprojām turpinās Gruzijas projekta līguma skaņošanas process ar ES delegāciju Gruzijā, ziņojumā norādītās Gruzijas projekta partneriem maksājamās summas, kā arī priekšfinansējuma apmērs ir indikatīvs un var nebūtiski mainīties.

**4. Turpmākā rīcība**

Tā kā dalība finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, iepriekšminēto projektu veiksmīgai ieviešanai un īstenošanai nepieciešams:

1. Atļaut TM (Pārvaldei) uzņemties papildu valsts budžeta ilgtermiņa saistības par projekta "Mobilās starpinstitūciju komandas, lai atklātu un novērstu vardarbīga radikālisma eskalāciju. Apmācību instrumenti" *(Mobile Assistance Interagency Teams to Detect and Prevent the Escalation of Violent Radicalism. Training Aid)* īstenošanu EK finanšu instrumenta "Iekšējās drošības fonds" komponentes "Policija" 2016. gada darba programmas ietvaros.
2. Atļaut TM (Pārvaldei) uzņemties papildu valsts budžeta ilgtermiņa saistības un slēgt līgumu ar Ziemeļvalstu Ministru padomes biroju Igaunijā par projekta "Zināšanu, pieredzes un labās prakses apmaiņa ieslodzījuma vietu sistēmas darbības uzlabošanai" *(Exchange of knowledge, experience and best practice to improve work of imprisonment places)* īstenošanu programmas "Valsts administrācija" ietvaros.
3. Atļaut TM (Tiesu administrācijai) uzņemties papildu valsts budžeta ilgtermiņa saistības un slēgt līgumu ar EK par *Twinning* projekta "Tiesās nodarbināto apmācības Twinning ietvaros" *(Strengthening Judicial Trainings through Twinning)* īstenošanu ES finansēto institūciju stiprināšanas programmas, kas tiek īstenota Eiropas kaimiņattiecību un partnerības instrumenta, ietvaros.
4. Paredzēt, ka atbilstoši noslēgto projektu līgumu nosacījumiem nepieciešamais finansējums nacionālā līdzfinansējuma un priekšfinansējuma segšanai pēc projektu līgumu noslēgšanas tiks nodrošināts, pārdalot līdzekļus no 74. resora "Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

Zvirgzda-Supe 67036848

Arta.Zvirgzda-Supe@tm.gov.lv

1. <http://eur-lex.europa.eu/legal-content/LV/TXT/?uri=CELEX%3A32014R0513> [↑](#footnote-ref-1)
2. <https://ec.europa.eu/research/participants/data/ref/other_eu_prog/home/wp/isfp-awp-2016_en.pdf> [↑](#footnote-ref-2)
3. <http://register.consilium.europa.eu/doc/srv?l=EN&f=ST%2014469%202005%20REV%204> [↑](#footnote-ref-3)
4. <http://register.consilium.europa.eu/doc/srv?l=EN&f=ST%209956%202014%20INIT> [↑](#footnote-ref-4)
5. <http://eur-lex.europa.eu/legal-content/LV/TXT/PDF/?uri=CELEX:52015IP0032&qid=1489411235086&from=EN> [↑](#footnote-ref-5)
6. <http://eur-lex.europa.eu/legal-content/LV/TXT/PDF/?uri=CELEX:52016XG1215(01)&qid=1489411574423&from=EN> [↑](#footnote-ref-6)
7. <https://ec.europa.eu/home-affairs/sites/homeaffairs/files/e-library/documents/basic-documents/docs/eu_agenda_on_security_en.pdf> [↑](#footnote-ref-7)
8. <http://eur-lex.europa.eu/legal-content/LV/TXT/PDF/?uri=CELEX:32006F0960&from=EN> [↑](#footnote-ref-8)
9. <http://eur-lex.europa.eu/legal-content/LV/TXT/PDF/?uri=CELEX:32008F0909&qid=1489409972846&from=EN> [↑](#footnote-ref-9)
10. <http://eur-lex.europa.eu/legal-content/LV/TXT/PDF/?uri=CELEX:32009F0315&qid=1489410962457&from=EN> [↑](#footnote-ref-10)
11. <http://eur-lex.europa.eu/legal-content/LV/TXT/PDF/?uri=CELEX:32008F0947&qid=1489410384715&from=EN> [↑](#footnote-ref-11)
12. <http://eur-lex.europa.eu/legal-content/LV/TXT/PDF/?uri=CELEX:32009F0829&qid=1489410574465&from=EN> [↑](#footnote-ref-12)
13. <https://likumi.lv/doc.php?id=253919> [↑](#footnote-ref-13)
14. [https://m.likumi.lv/doc.php?id=276740#](https://m.likumi.lv/doc.php?id=276740) [↑](#footnote-ref-14)
15. <http://vm.ee/en/nordic-baltic-cooperation> [↑](#footnote-ref-15)
16. <http://eur-lex.europa.eu/legal-content/LV/TXT/HTML/?uri=CELEX:32014R0232&from=EN> [↑](#footnote-ref-16)
17. <https://ec.europa.eu/europeaid/sites/devco/files/aap-georgia-2014_en.pdf> [↑](#footnote-ref-17)
18. <http://www.esteri.it/mae/resource/garegemellaggi/2016/10/ge_14_eni_jh_01_16__ge28.pdf> [↑](#footnote-ref-18)